**RÁMCOVÁ DOHODA na poskytovanie služby**

**(ďalej v texte len „dohoda“)**

uzavretá v súlade s ustanovením § 269 ods.2   
a nasl. Zákona č. 513/1991 Zb. Obchodného zákonníka v znení neskorších predpisov (ďalej len ,,Obchodný zákonník“)

uzatvorená medzi nasledovnými zmluvnými stranami

**Článok 1**

**Zmluvné strany**

**Objednávateľ:**

Mesto Trnava

sídlo: Hlavná ulica 1, 917 71 Trnava

štatutárny orgán: JUDr. Peter Bročka, LL.M, primátor

IČO: 00313114

DIČ: 2021175728

Bankové spojenie: Prima banka Slovensko, a.s.

IBAN: SK75 5600 0000 0010 0248 2001

(ďalej len „ objednávateľ “)

**Poskytovateľ:**

Obchodné meno:

sídlo/miesto podnikania:

štatutárny orgán:

IČO:

DIČ:

Zápis v OR OS /resp. č. živn. registra OU/:

Bankové spojenie:

IBAN:

e-mail :

(ďalej len „ poskytovateľ “)

**Článok 2**

**Preambula**

* 1. Zmluvné strany uzatvárajú túto Rámcovú dohodu v súlade s výsledkom verejného obstarávania   
     v zmysle zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon č. 343/2015 Z.z.“) na predmet zákazky „Údržba a opravy fontán vo vlastníctve mesta Trnava“ zverejnenej na webovom sídle Mesta Trnava dňa 5.6.2017, pod značkou 132/2017, realizovanej ako zákazku podľa § 117 zákona č. 343/2015 Z. z., ktorej úspešným uchádzačom sa stal poskytovateľ.
  2. Poskytovateľ vyhlasuje, že je partnerom verejného sektora podľa § 2 ods. 1 písm. a ) a riadne registrovaným podľa § 3 zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov.
  3. Objednávateľ a poskytovateľ (ďalej spoločne aj ako „zmluvné strany“) sa dohodli podľa § 269 ods. 2 zákona č. 513/1991 Zb. Obchodný zákonník v znení neskorších predpisov na uzavretí tejto Rámcovej dohody o poskytovaní údržby a opravy fontán (ďalej len „Rámcová dohoda“) za nižšie uvedených podmienok.
  4. Východiskovými podkladmi pre uzatvorenie tejto rámcovej dohody sú:
  5. Výzva na predloženie ponuky zo dňa 29.1.2018
  6. Krycí list ponuky
  7. Súťažné podklady na vypracovanie ponuky predmetu zákazky Údržba a opravy fontán vo vlastníctve mesta Trnava (Ďalej len „Súťažné podklady“)
  8. Cena za poskytnuté služby:

- Cena za hodinu bežnej údržby fontán vrátane DPH - **....................eur/hod**,

(slovom: .............................)

- Cena za hodinu opravy fontány vrátane DPH - **...................eur/hod**

(slovom: .............................)

v súlade so zákonom č. 343/2015 Z.z.

* 1. Maximálna finančná výška objemu vykonaných služieb **84 000 eur s DPH**

**Článok 3   
Predmet dohody**

* 1. V zmysle Súťažných podkladov spravuje objednávateľ 23 fontán, z toho 12 okrasných, 10 pitných a 1 hmlovú. Predmetom tejto rámcovej dohody je úprava podmienok a spôsobu zadávanie zákaziek v oblasti poskytovania údržby a opravy 23 fontán (ďalej len „služby") počas platnosti tejto rámcovej dohody, najmä čo sa týka ceny a predpokladaného množstva predmetu zákazky.
  2. Zmluvné strany sa dohodli, že jednotlivé zákazky podľa ustanovení tejto rámcovej dohody sa budú zadávať na základe ustanovení tejto rámcovej dohody a realizovať v rozsahu a spôsobom určeným v zadaní služieb. Zadanie služieb je možné vykonať elektronicky, alebo telefonicky.
  3. Kvalitatívne ukazovatele:

V rámci údržby fontán je nutné zabezpečiť pravidelné mechanické čistenie bazénov, prepadových a odtokových zariadení, mreží, filtrov, trysiek a všetkých súčastí fontán od odpadkov a nečistôt, chemické čistenie nerezových častí, odstraňovanie vodného kameňa a graffiti, dopĺňanie chémie – soli a chlóru, dopĺňanie vody, nastavenie riadiacej jednotky, časových spínačov, odpisovanie stavu energií, jarné spustenie a zazimovanie fontán (s montážou a demontážou čerpadiel pri určených fontánach). V rámci opráv fontán je nutné riešiť opravy, prípadne výmeny jednotlivých komponentov fontán hlavne filtrov, čerpadiel, trysiek, osvetlenia, transformátorov, riadiacich jednotiek, tlačných samouzatváracích ventilov, bazénov, ventilov tak, aby fontány boli funkčné a spôsobilé pre daný účel.

**Článok 4  
Doba trvania rámcovej dohody**

* 1. Táto rámcová dohoda sa uzatvára na dobu určitú, a to na 48 mesiacov od nadobudnutia účinnosti tejto zmluvy.

**Článok 5  
Podmienky plnenia**

5.1. Objednávateľ ako Verejný obstarávateľ nie je povinný realizovať predpokladané množstvo jednotlivých činností v množstve a rozsahu tvoriaceho predmet plnenia rámcovej dohody (údržba 23 fontán), ani predpokladaný finančný objem na predmet zákazky. Celkové množstvo činností predmetu plnenia rámcovej dohody bude závisieť od finančných možností a konečných potrieb objednávateľa ako verejného obstarávateľa..

5.2. Pri fakturácii vykonaných služieb je poskytovateľ povinný predložiť súpis vykonaných prác, ktorý bude tvoriť prílohu faktúry. V súpise vykonaných prác budú rozpísané jednotlivé výkony, množstvá a ceny za použitý materiál

5.3. Pri fakturácii za použitý materiál si môže poskytovateľ účtovať maximálne 10% navýšenie ceny materiálu oproti svojej nákupnej cene (vypočítané z ceny bez DPH) .

Objednávateľ si vyhradzuje právo vyžiadať od poskytovateľa zdokladovanie nákupných cien materiálu.

**Článok 6**

**Zmluvné podmienky**

* 1. Zmluvné strany vyhlasujú a zaväzujú sa, že za účelom plnenia tejto rámcovej dohody:
     1. sa budú riadiť ustanoveniami tejto rámcovej dohody a jednotlivými zadaniami
     2. sa dohodnú vopred na obsahu príslušných zadaní služieb
     3. v prípade opráv sa zadanie vystaví na základe vypracovanej cenovej kalkulácie opravy, ktoré poskytovateľ predloží objednávateľovi,
     4. v kalkulácii budú uvedené okrem samotných výkonov aj materiály použité pri oprave.
  2. Zmluvné strany sa dohodli, že jednotlivé zákazky podľa ustanovení tejto rámcovej dohody sa budú zadávať na základe ustanovení tejto rámcovej dohody a realizovať v rozsahu a spôsobom uvedeným v jednotlivých zadaniach.
  3. Poskytovateľ je povinný všetky služby a práce vyplývajúce z tejto dohody a jednotlivých zadaní vykonávať riadne, samostatne, odborne, bez nutnosti podrobného usmerňovania zo strany odberateľa. Pritom je povinný dodržiavať pokyny objednávateľa v súlade s jeho záujmami. Poskytovateľ poskytuje služby pre odberateľa na vlastný náklad a vlastné riziko.
  4. Poskytovateľ sa zaväzuje a ručí za to, že pri realizácii služieb a prác nepoužije žiadny materiál, o ktorom je v dobe jeho použitia známe, že je škodlivý a nevhodný na použitie. Pokiaľ poskytovateľ túto povinnosť poruší, nesie všetku zodpovednosť za škody a iné dôsledky s tým spojené.
  5. Poskytovateľ je povinný nahlásiť poruchu fontány poverenému zamestnancovi objednávateľa okamžite po jej zistení.
  6. Pri zistení poruchy (napr. únik vody, ...) je poskytovateľ povinný okamžite spraviť príslušné opatrenia, aby sa predišlo ďalším škodám a znehodnotením fontán. Takéto situácie je nutné okamžite hlásiť poverenému pracovníkovi objednávateľa.
  7. Objednávateľ môže upraviť prevádzkovú doby fontán podľa potreby.
  8. V prípade vybudovania novej fontány počas trvania rámcovej dohody, bude táto fontána zahrnutá do predmetu plnenia, t.j. poskytovateľ bude vykonávať údržbu a opravy aj pre novovybudované fontány, pričom aj v takomto prípade musí byť dodržaný finančný limit ceny za poskytnuté služby podľa čl. 2 ods. 2.6 tejto dohody.
  9. V prípade zrušenia niektorej fontány počas trvania rámcovej dohody, bude táto fontána vyňatá z predmetu plnenia.
  10. Poskytovateľ je povinný poskytnúť súčinnosť pri výkone služieb, ak si to ich povaha vyžaduje.

**Článok 7  
Vykazovanie, kontrola a preberanie prác**

* 1. Prípadné vady a nedorobky sa vhodným spôsobom zadokumentujú napr. zápisom v pracovnom denníku, fotograficky a pod.
  2. Poskytovateľ je povinný viesť po celú dobu platnosti tejto dohody pracovný denník. V ňom uvedie záznamy o mieste, čase a rozsahu prác, ktoré vykonáva pre objednávateľa. Je povinný doň zapisovať všetky skutočnosti majúce vplyv na plnenie dohody.
  3. Denník bude slúžiť ako doklad prvotnej evidencie plnenia dohody, preberania a hodnotenia prác, zápisov o neplnení dohody.
  4. Zápisy do denníka čitateľne zapisuje poskytovateľ alebo ním poverený pracovník. Mimo toho môže do denníka uvádzať zápisy iba poverený zamestnanec objednávateľa. Poskytovateľ je povinný rešpektovať pokyny uvedené objednávateľom v pracovnom denníku čo do rozsahu, kvality aj časového vymedzenia uskutočnenia služby alebo práce, ktoré nie sú v rozpore so zmluvnými dojednaniami. Poverený zamestnanec objednávateľa svojim súhlasným vyjadrením preberie vykázané služby a práce.
  5. Pracovný denník zabezpečí poskytovateľ.
  6. Poskytovateľ bude povinný kedykoľvek na vyzvanie objednávateľa a inak pravidelne najneskôr do troch pracovných dní po skončení príslušného kalendárneho mesiaca predkladať k podpisu poverenému zamestnancovi objednávateľa záznamy v pracovnom denníku. Poverený zamestnanec svojím podpisom preberie vykázané práce, ktoré poskytovateľ riadne vykonal. Podpisom potvrdené prevzatie vykonaných prác bude podkladom pre fakturáciu.
  7. Objednávateľ má právo priamo v teréne prostredníctvom svojho zamestnanca povereného preberaním prác vykonávať priebežnú kontrolu vykonávania prác poskytovateľom a konzultovať postup a kvalitu prác.

**Článok 8  
Zodpovednosť za vady, záruka**

* 1. Objednávateľ nie je povinný prevziať službu (práce – opravy), ktorá vykazuje vady a nedorobky. V prípade neprevzatia takýchto služieb a prác objednávateľ navrhne finančnú sankciu alebo vyzve k odstráneniu nedostatkov s uvedením termínu ich odstránenia. Ak tento termín nebude dodržaný, uplatní objednávateľ zmluvnú pokutu podľa ods. 8.5. Ani uplatnením a zaplatením zmluvnej sankcie však povinnosť poskytovateľa plniť riadne predmet dohody nezaniká.
  2. Objednávateľ má právo priamo v mieste realizácie služby prostredníctvom svojho zamestnanca povereného preberaním služby vykonávať jej priebežnú kontrolu a konzultovať postup a kvalitu služby s poskytovateľom.
  3. Objednávateľ je povinný vady písomne reklamovať u poskytovateľa bez zbytočného odkladu po ich zistení. V reklamácii musia byť vady popísané a uvedené, ako sa prejavujú. Ďalej v reklamácii objednávateľ môže uviesť svoje požiadavky, akým spôsobom a v akom termíne požaduje vadu odstrániť. V prípade nevybavenia oprávnenej reklamácie, môže objednávateľ uplatniť voči poskytovateľovi zmluvnú pokutu podľa ods. 8.5 tohto článku.
  4. Poskytovateľ je povinný nastúpiť okamžite k odstráneniu reklamovanej vady, najneskôr však tretí deň po obdržaní reklamácie a to i v tom prípade, že reklamáciu neuznáva, okrem toho prípadu, že objednávateľ na základe zdôvodnenia poskytovateľa od uplatnenia reklamácie ustúpi písomným oznámením.
  5. Zmluvné strany sa dohodli, že v prípade, že poskytovateľ si nebude riadne plniť povinnosti podľa tejto dohody, objednávateľ má právo si uplatniť zmluvnú pokutu vo výške 10%   
     z fakturovanej čiastky bez DPH za každé jednotlivé porušenie zmluvných podmienok. Objednávateľ si bude zmluvnú pokutu u poskytovateľa uplatňovať písomne. V tomto písomnom uplatnení objednávateľ špecifikuje dôvod a výpočet zmluvnej pokuty.
  6. Poskytovateľ zodpovedá za akékoľvek škody spôsobené pri realizácii predmetu tejto zmluvy, ktoré vznikli jeho činnosťou.
  7. Ak po vykonaní služby – opravy fontány podľa tejto dohody dôjde počas jedeného roka k identickej poruche fontány, pre ktorú bola oprava realizovaná, poskytovateľ udeľuje objednávateľovi záruku na bezodplatnú opravu takejto identickej poruchy. Takto určená záručná doba plynie aj po ukončení doby platnosti tejto dohody podľa čl. 4.

**Článok 9  
Fakturácia a platobné podmienky**

* 1. Predmet zákazky bude uhrádzaný bezhotovostným prevodom na základe faktúry. Fakturácia bude vykonávaná 1x mesačne, vždy do siedmeho dňa v nasledujúcom mesiaci. K faktúre bude priložený súpis skutočne vykonaných služieb potvrdený odberateľom. V súpise skutočne vykonaných služieb budú rozpísané jednotlivé výkony, množstvá, jednotkové ceny a celková cena bez DPH a s DPH.
  2. Faktúra musí mať náležitosti daňového dokladu. V prípade, že faktúra nebude obsahovať všetky náležitosti daňového dokladu alebo nebude obsahovať potrebné prílohy alebo tieto prílohy budú obsahovať nesprávne údaje, objednávateľ má právo vrátiť faktúru poskytovateľovi na opravu alebo doplnenie. V takom prípade začne nová 14-dňová lehota splatnosti faktúry plynúť po doručení opravenej alebo doplnenej faktúry.
  3. Splatnosť faktúry bude do 14 dní odo dňa doručenia objednávateľovi. Za deň úhrady sa považuje odpísanie finančnej čiastky z účtu objednávateľa v prospech účtu poskytovateľa.
  4. V prípade nevykonania alebo nekvalitného alebo neskorého vykonania prác bude mesačná čiastka krátená podľa článku 8 ods. 8.5.
  5. V prípade, ak zo strany objednávateľa prišlo k uplatneniu zmluvnej pokuty v zmysle ods. článku 8 ods. 8.5., poskytovateľ je povinný doručiť objednávateľovi faktúru zníženú o príslušnú sumu.
  6. V prípade neoprávnenej fakturácie služieb, ktoré neboli zrealizované, bude uplatnená zmluvná pokuta vo výške 10% z celkovej fakturovanej sumy za príslušný kalendárny mesiac. Objednávateľ si bude takúto pokutu u poskytovateľa uplatňovať písomne. V tomto písomnom uplatnení objednávateľ špecifikuje dôvod a výpočet tejto pokuty. V prípade, ak zo strany objednávateľa prišlo k uplatneniu takejto pokuty, poskytovateľ je povinný doručiť objednávateľovi faktúru zníženú o príslušnú sumu.
  7. Objednávateľ si vyhradzuje právo neuhradiť faktúru poskytovateľovi, ktorý bol počas trvania tejto dohody vymazaný z registra partnerov verejného sektora, ak mal povinnosť byť zapísaný v tomto registri v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov.

**Článok 10  
Ukončenie platnosti dohody**

* 1. Táto rámcová dohoda zaniká aj pred uplynutím doby uvedenej v článku 4:
  2. z dôvodu vyčerpania maximálnej ceny podľa čl. 2 ods. 2.6 tejto dohody,
  3. na základe dohody zmluvných strán,
  4. z dôvodu odstúpenia podľa odseku 10.3, 10.4 a 10.5 tohto článku,
  5. z dôvodu výpovede podľa odseku 10.5 tohto článku,
  6. z dôvodu nespustenia fontán v dohodnutom termíne, ktorý sa zmluvné strany zaväzujú odsúhlasiť písomne minimálne týždeň pred spustením fontán.
  7. Od tejto rámcovej dohody možno písomne odstúpiť iba v prípadoch, ktoré ustanovuje táto rámcová dohoda, alebo zákon. Odstúpenie musí byť písomné a zaslané na adresu zmluvnej strany uvedenú v čl. 1 tejto dohody.
  8. Objednávateľ je oprávnený odstúpiť od tejto dohody v prípade podstatného porušenia tejto dohody v zmysle ods. 10.4., alebo opakovaných zistení nekvalitne vykonaných prác, za opakované zistenia sa považujú aspoň 2 zistenia vád a nedostatkov podľa článku 8 ods. 8.3.
  9. Prípadnú zmenu subdodávateľa musí vopred písomne odsúhlasiť objednávateľ, inak to bude považované za podstatné porušenie tejto dohody a objednávateľ je oprávnený od tejto dohody odstúpiť. Nový subdodávateľ musí spĺňať podmienky v zmysle ustanovenia § 32 ods. 1 písm. e) zákona č. 343/2015 Z. z. o verejnom obstarávaní v znení neskorších predpisov a musí byť zapísaný v registri partnerov verejného sektora v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov, ak mu takúto povinnosť zákon ukladá. Prípadné zmeny subdodávateľov budú riešené formou tabuľky xls. s požadovanými zmenami a podpismi zástupcov zmluvných strán.
  10. Objednávateľ môže odstúpiť od tejto dohody, ak poskytovateľ bol vymazaný z registra partnerov verejného sektora, ak mal zákonnú povinnosť byť zapísaný v tomto registri v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov.
  11. Túto rámcovú dohodu je možné ukončiť aj písomnou výpoveďou ktorejkoľvek zmluvnej strany aj bez uvedenia dôvodu. Výpovedná lehota je trojmesačná a začína plynúť vždy od prvého dňa kalendárneho mesiaca nasledujúceho po kalendárnom mesiaci, v ktorom bola doručená výpoveď druhej zmluvnej strane. Výpoveď tejto rámcovej dohody musí mať písomnú formu a musí byť doručená druhej zmluvnej strane, inak je neplatná.
  12. V prípade ukončenia platnosti dohody z akéhokoľvek dôvodu (okrem jej splnenia) bude mať poskytovateľ nárok na úhradu ceny za časť predmetu plnenia dodanú ku dňu ukončenia platnosti dohody, a to vo výške vzájomne odsúhlaseného rozsahu poskytnutých služieb ku dňu ukončenia platnosti dohody. Zmluvné strany sú si povinné poskytnúť maximálnu možnú súčinnosť na vyúčtovanie poskytnutého predmetu plnenia. Odovzdanie a odsúhlasenie časti poskytnutých služieb ku dňu ukončenia platnosti dohody sa uskutoční formou preberacieho konania, na ktoré sa primerane použijú ustanovenia o preberacom konaní uvedené v Čl. 7.
  13. Ukončením platnosti tejto rámcovej dohody zanikajú všetky práva a povinnosti zmluvných strán v nej zakotvené, okrem nárokov na úhradu už poskytnutého plnenia, záruky podľa č. 8 ods. 8.7., spôsobenej škody, nárokov na dovtedy uplatnené zmluvné, resp. zákonné sankcie a úroky.

**Článok 11  
Záverečné ustanovenia**

11.1. Zmluvné strany pre účely tejto rámcovej dohody určujú kontaktné osoby zodpovedné za komunikáciu v súvislosti s touto rámcovou dohodou takto:

11.1.1. Objednávateľ:

meno: Ing. Peter Babinec

telefón: 0918 800 440

e-mail: peter.babinec@trnava.sk

meno: Ing. Zuzana Bodišová

telefón: 0905 937 679

e-mail: zuzana.bodisova@trnava.sk

11.1.2. Poskytovateľ :

meno:

telefón:

e-mail:

* 1. Túto dohodu možno zmeniť počas jej trvania bez nového verejného obstarávania v zmysle ustanovení § 18 zákona č. 343/2015 Z. z. o verejnom obstarávaní v znení neskorších predpisov.
  2. Akékoľvek zmeny a doplnenia tejto rámcovej dohody môžu byť vykonané len písomným   
     a očíslovaným dodatkom k tejto rámcovej dohode po vzájomnej dohode všetkých zmluvných strán a podpísané oprávnenými osobami zmluvných strán. Uvedené sa netýka zmeny kontaktných osôb uvedených v odseku 1 tohto článku, ktoré môže príslušná zmluvná strana zmeniť svojim jednostranným úkonom doručeným v písomnej forme druhej zmluvnej strane.
  3. Dodatkami sa však obsah dohody nesmie dostať do rozporu so súťažnými podkladmi   
     a ponukou predloženou úspešným uchádzačom.
  4. Akákoľvek korešpondencia zasielaná na základe tejto dohody sa v prípade jej neprevzatia druhou zmluvnou stranou považuje za doručenú dňom uloženia zásielky na pošte, pokiaľ táto bola zaslaná na adresu registrovaného sídla druhej zmluvnej strany.
  5. Táto dohoda nadobúda platnosť dňom jej podpísania všetkými zmluvnými stranami   
     a účinnosť dňom nasledujúcim po dni jej zverejnenia na webovom sídle objednávateľa egov.trnava.sk.
  6. Táto dohoda je vyhotovená v šiestich rovnopisoch, z toho štyri obdrží objednávateľ a dve poskytovateľ.

11.8 Zmluvné strany vyhlasujú, že si túto rámcovú dohodu prečítali, jej obsahu porozumeli a na znak toho, že obsah tejto rámcovej dohody zodpovedá ich skutočnej a slobodnej vôli, pripájajú vlastnoručné podpisy ich oprávnených zástupcov.

Táto dohoda bola zverejnená dňa .....................

V Trnave, dňa .......................... V ........................, dňa ....................

Za objednávateľa: Poskytovateľ:

.......................................... ..........................................

JUDr. Peter Bročka, LL.M.

primátor